"Monstrul din Loch Ness" – asa descrie presa italiana creatura capturata de un roman intr-un parc chiar in inima metropolei Milano.

Este vorba de un somn urias, cantarind 120 de kilograme si lung de aproape 2 metri si jumatate. Se banuia de mai mult timp ca o asemenea creatura traieste pe fundul micului lac din Parco delle cave, al doilea parc ca marime din Milano, aflat chiar in inima orasului. “Din cand in cand mai disparea cate o rata de pe lac sau cate un caine care se apropia prea mult de apa” a explicat, pentru Il Giornale, presedintele asociatiei pescarilor amatori din zona, Dario Salino.

Monstrul subacvatic a fost zarit insa abia luni seara, cand pescarii italieni au apelat la ajutorul romanului Vasile Pupeza. Acesta a reusit sa prinda somnul in carlig, insa a avut nevoie de ajutorul a inca doi oameni ca sa-l suie sus in barca. Iar pentru a-l aduce pe uscat, cinci oameni au trebuit sa care pestele urias. Pe Facebook-ul romanului am gasit si poze cu creatura comparata de Il Giornale cu "monstrul din Loch Ness".

Potrivit presedintelui asociatiei pescarilor amatori din Milano, somnul avea in jur de 30 de ani si probabil a fost adus din greseala in lac, impreuna cu alte specii mai inofensive. “N-ar fi exclus ca astfel de somni sa existe in toate lacurile si raurile noastre“, mai spune Dario Salino, care atrage atentia asupra potentialului destructiv al acestor pesti.

Exemplarul prins de Vasile Pupeza avea dimensiuni exceptionale, scrie presa italiana, dat fiind ca avea la dispozitie un habitat restrans. Temerea italienilor este insa ca acesta ar putea sa nu fie singurul somn din Parco delle cave.